
                REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/25-02/
Ur.br: 2196-8-01/02-25-01
Bogdanovci, 30. prosinca 2025. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Jelena Vinaj predlaže ovaj:

Z A P I S N I K

sa 6. sjednice općinskog vijeća koja je održana 30.12.2025. godine sa početkom u 18,00 sati u zgradi Općine Bogdanovci.

NAZOČNI VIJEĆNICI:
Jelena Vinaj, Slaven Morhan, Petar Božić, Ahnetka Ivan, Marijan Marić, Anamarija Savić Bajac, Miroslav Kisilj, Anđelka Vojtkiv, Zvonko Kostelnik, Dalibor Katić, Mario Pavlović

ODSUTNI VIJEĆNICI: Nevena Paljušaj

NAZOČNE SLUŽBENE OSOBE:
Maja Župan, Marko Barun, Darko Ruskaj, Ana Marić, Jaroslav Međeši

GOSTI:  -

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Izmjene i dopune proračuna Općine Bogdanovci za 2025. godinu
3. Prijedlog Izmjena i dopuna Programa utroška sredstava šumskog doprinosa za   
2025. godinu
4. Prijedlog Izmjena i dopuna Programa građenja komunalne infrastrukture na     
Području Općine Bogdanovci za 2025. godinu
5. Prijedlog Izmjena Programa održavanja komunalne infrastrukture na području 
Općine Bogdanovci u 2025. godini
6. Prijedlog Izmjena i dopuna Programa korištenja sredstava ostvarenih od prodaje,
zakupa i dugogodišnjeg zakupa poljoprivrednog zemljišta u vlasništvu Republike    
Hrvatske za 2025. godinu
7. Prijedlog Izmjena i dopuna Programa socijalne skrbi za 2025. godinu
8. Prijedlog Odluke o izmjenama i dopunama Programa javnih potreba u sportu     
Općine Bogdanovci za 2025. godinu
9. Prijedlog Odluke o izmjenama i dopunama Programa utroška sredstava naknade    
za zadržavanje nezakonito izgrađenih zgrada u prostoru na području Općine 
Bogdanovci u 2025. godine
10.   Različito

Predsjednica vijeća daje dnevni red na glasanje, te je isti usvojen JEDNOGLASNO.


Točka 1.
Predsjednica općinskog vijeća daje zapisnik sa 5. sjednice Općinskog vijeća na raspravu, kako nije bilo rasprave, predsjednica vijeća daje zapisnik na glasanje, te je isti usvojen JEDNOGLASNO.


Točka 2.
Predsjednica vijeća prepušta riječ gosp. Barunu i gđi. Marić kao izvjestiteljima po ovoj točki.
Gosp. Barun pozdravlja nazočne, navodi kako se prije vijeća sastao odbor za proračun i financije, te su jednoglasno usvojili izmjene i dopune proračuna za 2025. godinu, zatim je detaljno pojasnio Izmjene i dopune Proračuna za 2025. godinu i to kako slijedi: 
Novi plan prihoda i rashoda iznosi 2.407.180,00 EUR. Razlika u odnosu na plan proračuna najviše se odnosi na skupinu konta 4 i planirane projekte koji nam nisu odobreni, samim time plan nije realiziran. 
Veća odstupanja od plana nalaze se na skupini konta 323 rashodi za usluge, konkretno zbog nerealiziranog projekta SECAP u iznosu od 490.000,00 EUR, te projekta sanacije divlje deponije Šarviz koji je realiziran u 2024. godini a iznosi 87.000,00 EUR.
Načelnik je također skupinu konta 4 koja se odnosi na rashode za nabavu nefinancijske imovine detaljno pojasnio po svakom kontu.
Gosp. Barun također naglašava kako smo ove godine realizirali najviše projekata do sada u iznosu od cca. 730.000,00 EUR, to je veliki novac, a samim time pohvaljuje Jedinstveni upravni odjel jer je odrađen velik i težak posao. 
Nakon izlaganja načelnika, predsjednica vijeća daje ovu točku na raspravu. 
Gosp. Katić konstatira kako je plan proračuna iznosio 6.092.656,28 EUR, a novi plan sada iznosi 2.407.180,00 EUR, što je velika razlika. Također napominje da se on bio protiv kad se izglasavao proračun jer je očito bilo da je plan nerealan, pa traži pojašnjenje načelnika.
Gosp. Barun navodi kako je već pojasnio da se najveća razlika odnosi na skupinu konta 4, npr. plan projekta cesta Bogdanovci-Petrovci samo iznosi 2.301.080,00 EUR, zatim cesta Svinjarevci – St. Jankovci 68.000,00 EUR, te sanacija društvene zgrade Sokolana Petrovci 538.000,00 EUR, to je već cca. 3.000.000,00 EUR.
Gosp. Katić također postavlja upit zašto u planu stoji 13.300,00 prihoda od šumskog doprinosa, a novi plan je samo 500,00, na što načelnik odgovara da je novi plan sukladno uplaćenim prihodima u 2025. godini, te da priljev prihoda ovisi o Hrvatskim šumama, da mi o tome ne možemo odlučivati. A što se tiče iznosa koji stoji u planu, nismo mijenjali već godinama, jer smo jedne godine dobili puno veći iznos i bolje je imati u planu, nego ne. 
Nakon kratke rasprave, predsjednica vijeća daje Izmjene i dopune Proračuna za 2025. godine na glasanje, te su iste usvojene sa 8 glasova ZA, 2 glasa PROTIV, te jednim SUZDRŽANIM.


Predsjednica vijeća navodi kako su programi od točke 3. do točke 9. usklađeni s Izmjenama i dopunama Proračuna za 2025. godinu te ih ne treba puno dodatno pojašnjavati, te prepušta pojašnjavanje načelniku.


Točka 3.
Izmjenama i dopunama Programa utroška sredstava od šumskog doprinosa za 2025. utvrđeno je novi plan u iznosu od 500,00 EUR, pojašnjava gosp. Barun.
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.








Točka 4.
Gosp. Barun pojašnjava kako je Odlukom o izmjenama i dopunama programa građenja komunalne infrastrukture donesen novi plan te sada iznosi 529.900,00 EUR, a sufinancirati će se iz sljedećih izvora: kapitalne pomoći iz državnog proračuna, te prihodi od rudne rente.
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.


Točka 5.
Izmjene i dopune Program održavanja komunalne infrastrukture za 2025. godinu planirane su u ukupnom iznosu od 178.700,00 eura, a odnose se na održavanje javne rasvjete, održavanje i čišćenje javnih površina, održavanje nerazvrstanih cesta, uređenje kanalske mreže, deratizacije i dezinsekcije, te veterinarsko-higijeničarski usluga, navodi gosp. Barun.
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.


Točka 6.
Gosp. Barun navodi kako Odluka o izmjenama i dopunama  Programa korištenja sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu RH na području Općine Bogdanovci iznosi 179.841,91 EUR, a sastoji se od prihoda od koncesije u iznosu od 27.000,00 EUR, prihoda od zakupa u iznosu od 39.000,00 EUR, prihoda od prodaje u iznosu od 60.000,00 EUR, te viška prihoda prenesenih iz prošle godine u iznosu od 53.841,91 EUR.
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.


Točka 7.
Što se tiče Odluke o izmjenama i dopunama Programa socijalne skrbi za 2025. godinu isti je usklađen sa izmjenama i dopunama Proračun za 2025. godinu, pa tako isti obuhvaća pripomoć za podmirenje troškova stanovanja i ogrijeva, jednokratne novčane pomoći socijalno ugroženim osobama, rodiljne naknade, stipendije za redovne studente, sufinanciranje prijevoza učenika srednjih škola, božićnice za umirovljenike, sufinanciranje priključaka i sl., a ukupan plan Programa sukladno izmjenama Proračuna sada iznosi 97.450,00 eura, pojasnio je gosp. Barun.
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.


Točka 8.
Izmjene i dopune Programa javnih potreba u sportu za 2025. godinu usklađene je sa usvojenim izmjenama i dopunama  proračuna za 2025. godinu, ukupno planirana sredstva iznose 75.800,00 eura, a odnose se na nogomet, ribolov, lov i stolni tenis. 
Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.


Točka 9.
Izmjenama i dopunama Programa utroška sredstava naknade za zadržavanje nezakonito izgrađenih zgrada u prostoru za 2025. godinu nisu planirana sredstva, jer tijekom godine nije bilo uplate navedenih prihoda, navodi gosp. Barun.


Predsjednica vijeća daje ovu točku na raspravu. Kako nije bilo rasprave po ovoj točki, istu daje na glasanje, te se točka usvaja sa 8 glasova ZA, 2 glasa PROTIV, te jednim SUZDRŽANIM.

Točka 10.
Načelnik se zahvalio svima na suradnji, prošlom sazivu Općinskog vijeća, kao i sadašnjem, a posebno Jedinstvenom upravnom odjelu i cijelom timu koji je zajedničkim snagama realizirao projekte u iznosi od cca. 730.00,00 EUR, to je veliki novac i veliki posao, te je svima poželio sretnu i još uspješniju Novu godinu, te pozvao sve na svečani domjenak.

Gđa. Vinaj ima jednu obavijest za nazoče i to da je dana 29. prosinca 2025. godine zaprimila informaciju da se šire navodi o potpisivanju ugovora s poljoprivrednicima za zakup poljoprivrednog državnog zemljišta, iako predmetni javni natječaj još nije završen.
Istoga dana, 29. prosinca 2025., Povjerenstvo za provođenje Javnog natječaja za zakup poljoprivrednog zemljišta u vlasništvu Republike Hrvatske na području Općine Bogdanovci imalo je redoviti sastanak. Kako bih dobila točne informacije iz prve ruke, najavila je svoj dolazak predsjedniku Povjerenstva, gospodinu Darku Vickoviću.
Povjerenstvo ju je izvijestilo da su navedene informacije o potpisivanju ugovora neistinite, ali su me ujedno upoznali s nizom problema s kojima se susreću u svom radu, i to kako slijedi:
· zaprimljene zahtjeve ponovno pregledavaju te pritom uočavaju nepravilnosti koje ispravljaju na način da, u slučaju utvrđenih nepravilnosti, ponovno rangiraju prijavitelje i pozivaju one koji nakon ponovnog rangiranja ispunjavaju uvjete na potpisivanje Izjave o prihvaćanju čestica
· korigiraju se bodovne prednosti, ali ne i podaci prijavitelja navedeni u natječaju, iako imaju saznanja da su osobni podaci nekih prijavitelja u međuvremenu postali netočni
· Povjerenstvo raspolaže saznanjima da su neki OPG-ovi zatvoreni, da neki prijavitelji više nisu među živima, kao i da nekima poljoprivreda više nije primarna djelatnost, zbog čega se pojavila opravdana sumnja u valjanost natječaja s obzirom na protek vremena od njegove objave
· po završetku pregleda, cjelokupna dokumentacija dostavlja se Državnom odvjetništvu Republike Hrvatske (DORH) na dodatnu provjeru, pri čemu postoji mogućnost da ugovori neće moći biti potpisani upravo zbog navedenih razloga (zatvoreni OPG-ovi, preminuli nositelji i sl.), što predstavlja valjanu osnovu za poništenje natječaja
· članovi Povjerenstva navode da je njihov rad izuzetno složen i zahtjevan, ali izražavaju zabrinutost da isti ne vodi svrsi jer podaci prijavitelja više nisu relevantni za donošenje zakonitih i valjanih odluka
· ističu kako je njihov mukotrpan rad vrlo vjerojatno usmjeren prema zaključku da će natječaj morati biti ponovno raspisan, čime Općina nepotrebno troši sredstva poreznih obveznika za rad Povjerenstva
Predsjednik Povjerenstva, gospodin Darko Vicković, uputio je molbu da sudjeluje na idućoj sjednici Općinskog vijeća kako bi vijećnike izravno upoznao s nastalom situacijom te detaljno pojasnio dosadašnji rad Povjerenstva.
O svim navedenim okolnostima Povjerenstvo za provođenje Javnog natječaja za zakup poljoprivrednog zemljišta u vlasništvu Republike Hrvatske na području Općine Bogdanovci pismeno se očitovalo, a svoj je Zaključak uputilo Općinskom vijeću Općine Bogdanovci. Sadržaj Zaključka Povjerenstva predsjednica vijeća pročitala je nazočnima, a njime Povjerenstvo predlaže Vijeću donošenje odluke o poništenju navedenog natječaja.  
Predsjednica vijeća predlaže da se odmah nakon Nove godine sazove sjednica Općinskog vijeća, te da na istoj bude izglasavanje Odluke o poništenju predmetnog Natječaja, jer svi smo svjesni da se nešto mora riješiti, jer sve ovo skupa traje predugo, troši se općinski novac i zavlače se poljoprivrednici. 
Predsjednica vijeća otvara raspravu po ovom pitanju.
Gosp. Barun navodi kako smo do sada za sve nedoumice slali upit Ministarstvu poljoprivrede, te je njegov prijedlog da JUO uputi dopis da se oni očituju vezano za gore navedenu problematiku.
Gđa. Vinaj navodi kako ne dijeli isto mišljenje kao načelnik, te da je o tome razgovarala jučer sa predsjednikom Povjerenstva, da će se vjerojatno predugo čekati odgovor Ministarstva ili ga nećemo ni dobiti. 


Gosp. Katić postavlja upit nazočnim članovima Povjerenstva da li se ponuda Vupika razmatra i dalje ili ne, na što gosp. Marić odgovara da ne, sukladno očitovanju Vupika gdje navode da ne žele sudjelovati u predmetnom Natječaju.
Gosp. Morhan postavlja upit predsjednici vijeća da li bi se i dalje nastavilo sa radom Povjerenstva i trošilo općinske novce, da pojedinci nisu krenuli širiti dezinformacije?! Gđa. Vinaj odgovara kako je njezina dužnost kao predsjednice vijeća reagirati na ovo, prije ili kasnije, te raspraviti o svemu na Općinskom vijeću.
Gosp. Barun postavlja upit, što ako je mišljenje Ministarstva da se sukladno gore navedenim problemima s kojima se Povjerenstvo susrelo tijekom svog rada ne mora poništiti natječaj, nego se samo ponuditelj koji više ne udovoljava uvjetima iz Natječaja ne razmatra, te se razmatra idući ponuditelj koji ispunjava sve uvjete?! 
Nakon iscrpne rasprave, gđa. Vinaj postavlja upit pročelniku može li Općinsko vijeće donijeti odluku o poništenju? 
Gosp. Ruskaj mišljenja je da Povjerenstvo donosi prijedlog Odluke o odabiru najpovoljnijeg ponuditelja o kojoj vijeća raspravlja i glasa. Nije siguran da li Povjerenstvo može donijeti Zaključak kojim predlaže Općinskom vijeću poništenje natječaja, te smatra kako to sve treba dobro provjeriti prije donošenja bilo kakve odluke. 
Gđa. Vinaj moli pročelnika da uputi dopis Ministarstvu poljoprivrede, te da provjeri može li Općinsko vijeće donijeti odluku o poništenju predmetnog Natječaja. Također predlaže da se iduća sjednica Općinskog vijeća sazove za 08.01.2026. na kojoj će se raspravljati o predmetnom Natječaju i donošenju Odluke o poništenju.
Predsjednica vijeća daje svoj prijedlog na glasanje, te se isti usvaja JEDNOGLASNO.


Završeno u 19,25 sati.

Zapisničar						Predsjednica općinskog vijeća
Maja Župan						Jelena Vinaj, mag.oec.

